Ulkona menestyvät kaktukset | Meillä kotona
Ulkona menestyvät kaktukset
Onko kaktuksia, jotka menestyvät ulkona?
Monet kaktukset kestävät hyvin pakkasta. Kunnollisen talvisuojauksen turvin useita lajeja voi kasvattaa eteläisimmässä Suomessa ulkona. Jotkin opuntia-kaktukset kestävät yli 20 asteen ja Opuntia macrorhiza jopa yli 30 asteen pakkasia.
Suomessa ulkona kasvattamista hankaloittaa kovien pakkasten lisäksi se, että kaktukset eivät kestä ollenkaan jatkuvaa märkyyttä. Talvella satunnaiset leudot kelit tai viimeistään keväällä lumien sulavedet mädännyttävät kaktukset varmasti, jos vesi jää hiukankin seisomaan niiden kasvupaikalle.
Jos kaktuksia haluaa koettaa kasvattaa ulkona, kasvualustan pitää olla hyvin hiekkapitoinen. Maa saa olla mielellään hieman koholla tai kallella muusta ympäristöstä, jotta mahdolliset sulavedet varmasti valuvat pois. Kaktukset kannattaa talveksi suojata ainakin päältä lasi- tai muovilevyllä tai vaikkapa katetulla puukehikolla, joka pitää lumen poissa kaktuksen ympäriltä. Näin sulava lumi ei pääse mädännyttämään sitä.
Hyvä luettelo monien kaktusten ja muiden sukkulenttien kylmänkestävyydestä löytyy osoitteesta http://digilander.libero.it/cacti/tempA.htm.